দুপুর ১২টা নাগাদ হঠাৎই ভেঙে পড়ে উত্তর কলকাতার বিবেকানন্দ রোডের নির্মীয়মাণ উড়ালপুল। ৩১ মার্চ, ২০১৬ সালের সেই ঘটনায় প্রাণ হারিয়েছিলেন ২৭ জন, আহত হয়েছিলেন প্রায় ৮০ জন। 
আজ, মঙ্গলবার, বেলা সাড়ে চারটে নাগাদ আবারও সেই ছবি ফুটে উঠল কলকাতার দক্ষিণ অঞ্চলে। আলিপুর ও বেহালাকে সংযোগ করা মূল মাঝেরহাট সেতুটি ভেঙে পড়ল আচমকাই। 
সেতুটি তৈরি হয়েছিল যখন কলকাতার মুখ্যমন্ত্রী ছিলেন প্রফুল্লচন্দ্র সেন। সেতুর নির্মাণ কাজ শেষ হয় ১৯৬৪ সালে। 
দক্ষিণ কলকাতায় তখন কেবলমাত্র টালিগঞ্জে একটি সেতু ছিল, ওয়ান লেনের। কিন্তু তার উপর দিয়ে ভারী গাড়ি চলাচলের নিষেধাজ্ঞা ছিল। 
সেই কারণেই তৈরি করা হয় কংক্রিটের এক নতুন সেতু— মাঝেরহাট ব্রিজ। কাছেই রয়েছে মাঝেরহাট রেল স্টেশন, যা জনসাধারণের জন্য খোলা হয় ১৮৯০ সালে। 
তার পরে কেটে গিয়েছে প্রায় পঞ্চাশ বছর। সম্প্রতি সেতুর মেরামতির কাজও চলছিল। এবং পাশাপাশি চলছে মেট্রোর লাইনের কাজও। প্রসঙ্গত, চলতি বছরের মার্চ মাসেই মাঝেরহাট ব্রিজের তলা দিয়েই শুরু হয় গার্ডেনরিচ ফ্লাইওভারের চলাচল।